Dick Tracy
Store norske leksikon,Språk og litteratur,Litteraturtyper,Tegneserier
Dick Tracy er en amerikansk tegneserie. Den ble startet i 1931 av Chester Gould (1900–1985), som skrev og tegnet serien til 1977, da den ble overtatt av andre.
Serien skildrer en detektiv i kamp med amerikanske gangstere. Tegningene er av høy kvalitet, og er holdt i en stil som er en blanding av realisme og karikatur. Gould inspirerte en rekke tegneserieskapere med serien, fra Will Eisner til Art Spiegelman.Serien gav støtet til en serie billigproduserte filmer fra slutten av 1930-årene med Ralph Byrd og siden Morgan Conway i rollen som Tracy. I 1990 kom den påkostede filmen Dick Tracy med Warren Beatty og Madonna i hovedrollene, Beatty var også regissør.Filmen førte til de første norskspråklige Dick Tracy-utgivelsene, Dick Tracy mot underverdenen (1990) og Dick Tracy: Big City Blues (1990), begge laget av John Moore og Kyle Baker.Siden 2011 er serien laget av Joe Staton (tegning) og Mike Curtis (manus). Les mer i Store norske leksikon tegneserier